

**ประกาศมหาวิทยาลัยราชภัฏเชียงใหม่**

**เรื่อง** รับสมัครคัดเลือกบริษัทประกันสุขภาพและอุบัติเหตุสำหรับนักศึกษาต่างชาติ

มหาวิทยาลัยราชภัฏเชียงใหม่ ประจำปีการศึกษา ๒๕๖๔

ตามที่ มหาวิทยาลัยราชภัฏเชียงใหม่ มีความประสงค์จะรับสมัครคัดเลือกบริษัทประกันสุขภาพและอุบัติเหตุสำหรับนักศึกษาต่างชาติ มหาวิทยาลัยราชภัฏเชียงใหม่ ประจำปีการศึกษา ๒๕๖๔ ตามรายละเอียดดังนี้

**๑. ผู้มีสิทธิ์สมัครคัดเลือกจะต้องมีคุณสมบัติ ดังต่อไปนี้**

๑.๑ เป็นนิติบุคคลตามกฎหมาย จดทะเบียนโดยมีวัตถุประสงค์ดำเนินกิจการประกันภัยและได้รับอนุญาตให้ดำเนินกิจการประกันภัย พร้อมแนบหลักฐานและรับรองสำเนาถูกต้อง โดยผู้มีอำนาจลงนาม

๑.๒ ไม่เป็นผู้ที่ถูกระบุชื่อไว้ในบัญชีรายชื่อผู้ทิ้งงานของทางราชการและได้แจ้งเวียนชื่อแล้วหรือไม่เป็นผู้ที่ได้รับผลของการสั่งให้นิติบุคคลหรือบุคคลอื่นเป็นผู้ทิ้งงานตามระเบียบของทางราชการ

๑.๓ ไม่เป็นผู้มีผลประโยชน์ร่วมกันกับผู้สมัครรายอื่นที่เข้าเสนอราคาแก่มหาวิทยาลัย ราชภัฏเชียงใหม่ ณ วันประกาศรับสมัครหรือไม่เป็นผู้กระทำการอันเป็นการขัดขวางการแข่งขันราคาอย่างเป็นธรรมในการแข่งขันในการสมัครคัดเลือกบริษัทประกันสุขภาพครั้งนี้

๑.๔ ไม่เป็นผู้ได้รับเอกสิทธิ์ หรือความคุ้มกันซึ่งอาจปฏิเสธไม่ยอมขึ้นศาลไทย เว้นแต่รัฐบาลของผู้สมัครได้มีคำสั่งสละสิทธิ์ความคุ้มกันเช่นว่านั้น

๑.๕ ต้องมีใบอนุญาตเป็นตัวแทนประกันชีวิต/วินาศภัยที่ไม่หมดอายุ หรือเป็นตัวแทนบริษัทโดยตรง พร้อมแนบหลักฐานและรับรองสำเนาถูกต้อง โดยผู้มีอำนาจลงนาม

๑.๖ ไม่เป็นผู้มีประวัติการค้างชำระ หรือ มีหลักฐานการร้องเรียนด้านการชดใช้

ค่าสินไหมทดแทน หรือถูกประกาศ หรือโฆษณาการฝ่าฝืน หรือไม่ปฏิบัติตามกฎหมายว่าด้วยการประกัน วินาศภัย ตามความในมาตรา ๑๑๑/๒ แห่งพระราชบัญญัติประกันวินาศภัย พ.ศ. ๒๕๓๕ ซึ่งแก้ไขเพิ่มเติม โดยพระราชบัญญัติประกันวินาศภัย (ฉบับที่ ๒) พ.ศ. ๒๕๕๑ ประกอบกับประกาศคณะกรรมการกำกับและส่งเสริมการประกอบธุรกิจประกันภัย เรื่อง หลักเกณฑ์ และวิธีการในการประกาศ หรือโฆษณาการฝ่าฝืน หรือไม่ปฏิบัติตามกฎหมายว่าด้วยการประกันวินาศภัย พ.ศ. ๒๕๕๒ ลงวันที่ ๑๑ กันยายน ๒๕๕๒

๑.๗ ต้องเป็นบริษัทที่มีผลงานเคยทำประกันสุขภาพหรืออุบัติเหตุให้แก่นักศึกษาในหน่วยงานราชการ หรือเอกชน และในสถานศึกษามาก่อน โดยให้แนบหลักฐานรายชื่อสถานศึกษา พร้อมรับรองสำเนาถูกต้อง

**๒. วัน เวลา และสถานที่สมัคร**

ตัวแทนหรือบริษัทประกันสุขภาพและอุบัติเหตุที่สนใจ ติดต่อรับใบสมัครได้ที่ อาคาร ๒๗ ชั้น ๔ สำนักงานวิเทศสัมพันธ์ มหาวิทยาลัยราชภัฏเชียงใหม่ ตั้งแต่บัดนี้ ถึงวันที่ ๓๐ เมษายน ๒๕๖๔ เวลา ๐๘.๓๐ – ๑๖.๓๐ น. หรือสอบถามรายละเอียดเพิ่มเติมได้ที่ เบอร์โทรศัพท์ ๐๕๓-๘๘๘๕๘๖๕ หรือ ๐๘๓-๕๖๔๗๕๙๕

**๓. เอกสารหลักฐานที่ต้องนำมายื่นในการสมัคร**

๓.๑ ใบอนุญาตเป็นตัวแทนประกันชีวิต/วินาศภัยที่ไม่หมดอายุ หรือเป็นตัวแทนบริษัทโดยตรง พร้อมแนบหลักฐานและรับรองสำเนาถูกต้อง โดยผู้มีอำนาจลงนาม

๓.๒ สำเนาเอกสารหนังสือรับรองการจดทะเบียนของบริษัท

๓.๓ แผนผังที่ตั้งสำนักงานที่สามารถติดต่อได้ในเขตจังหวัดเชียงใหม่

๓.๔ แผนผังที่ตั้งที่อยู่สำนักงานใหญ่

๓.๕ สำเนาแสดงงบดุลของบริษัทครั้งหลังสุด

๓.๖ หนังสือรับรองผลงานประกันสุขภาพหรือประกันอุบัติเหตุให้แก่นักศึกษาในหน่วยงานราชการ หรือเอกชน และในสถานศึกษามาก่อน โดยให้แนบหลักฐานรายชื่อสถานศึกษา พร้อมรับรองสำเนาถูกต้อง

๓.๗ หนังสือรับมอบอำนาจจากบริษัทประกันภัยในการมีอำนาจเต็มเพื่อทำการแทน

๓.๘ สำเนาบัตรประชาชนและสำเนาทะเบียนบ้านของผู้ยื่นเอกสารใบสมัคร

๓.๙ เอกสารอื่นๆ ที่บริษัทคาดว่าสามารถนำเสนอเพื่อประกอบการพิจารณา (ถ้ามี)

**๔. การยื่นใบสมัครคัดเลือก**

กำหนดยื่นใบสมัครตามแบบที่มหาวิทยาลัยราชภัฏเชียงใหม่ ตั้งแต่บัดนี้ ถึงวันที่ ๓๐ เมษายน ๒๕๖๔ เวลา ๐๘.๓๐ – ๑๖.๓๐ น. ณ สำนักงานวิเทศสัมพันธ์ อาคาร ๒๗ ชั้น ๔ และกำหนดเปิดซองพิจารณาเอกสารใบสมัคร ในวันที่ ๓ พฤษภาคม ๒๕๖๔ เวลา ๐๙.๐๐ น. ณ ห้องประชุมเอื้องมอนไข่ ชั้น ๒ อาคาร ๒๗

**๕. การประกาศผล**

มหาวิทยาลัยราชภัฏเชียงใหม่จะประกาศผลการพิจารณาคัดเลือกบริษัทประกันสุขภาพและอุบัติเหตุสำหรับนักศึกษาต่างชาติ ประจำปีการศึกษา ๒๕๖๔ ภายในวันที่ ๑๑ พฤษภาคม ๒๕๖๔ โดยจะปิดประกาศผลการคัดเลือก ณ ป้ายประชาสัมพันธ์ สำนักงานวิเทศสัมพันธ์ และ www.cmru.ac.th หรือติดต่อสอบถามได้ที่ เบอร์โทร ๐๕๓-๘๘๘๕๘๖๕ หรือ ๐๘๓-๕๖๔๗๕๙๕

จึงประกาศมาเพื่อทราบโดยทั่วกัน

ประกาศ ณ วันที่ ๓๑ มีนาคม พ.ศ. ๒๕๖๔